Rhodespark-aanval: Beeldmateriaal wys hoe verdagtes vlugThabo Nkala, Edmore Ndlovu en Mduduzi Lawrence Mathibela. Foto: Brenda Masilela/ANA Kringtelevisiebeeldmateriaal is Woensdag in die hooggeregshof, wat in Palm Ridge sit, vertoon tydens die verhoor van die drie mans wat daarvan beskuldig word dat hulle deel was van ŉ bende wat twee paartjies verlede jaar in Rhodespark in Kensington, Johannesburg, aangeval het. Die beeldmateriaal wys hoe ŉ groep van agt mans in Naiadstraat van die park af weghardloop, kort nadat 12 mans op 17 Oktober 2015 twee paartjies in die park voorgekeer en oorval het. Die verdagtes het die mans glo vasgebind en in die dam gegooi, terwyl hulle een van die vroue verkrag het. Die ander vrou is glo seksueel aangerand. Albei mans het verdrink. Patrick Murphy, ŉ lid van die plaaslike gemeenskappolisiëringforum (GPF), het aan die hof gesê hy het die beeldmateriaal verkry toe hy ná die voorval by huise in die omgewing gaan navraag doen het. Murphy het gesê die tyd op die swart en wit video is reg, maar daar was ŉ fout met die datum omdat die stelsel wat dit opgeneem het, ŉ dag vroeër gestel was. Die video wys ŉ eerste verdagte wat omstreeks 19:06 uit die park hardloop. Hy stop skielik en begin dan loop. ŉ Paar sekondes later verskyn ŉ man met rastalokke met skoene in sy hande. Hy word deur drie ander mans gevolg, waarna ŉ man op sy eie weghardloop. Die laaste twee mans in die video maak kort daarna hul opwagting. Die beeldmateriaal is uit verskeie hoeke geneem en wys die mans van voor en agter. Volgens Murphy het ŉ informant van die mans in die video geïdentifiseer en inligting verskaf wat tot die inhegtenisneming van Thabo Nkala (25), die man met die rastalokke, gelei het. Die drie verdagtes, Nkala, Edmore Ndlovu (23) en Mduduzi Lawrence Mathibela (32) staan tereg op aanklagte van moord, verkragting en roof met verswarende omstandighede. Hulle het vroeër skuld op al die aanklagte ontken. “Nkala het [kort na sy inhegtenisneming] erken hy het die skoene vasgehou. Hy het almal se name genoem wat in die video was. Hy het benadruk dat hy nie die vroue verkrag het nie, maar net beroof het en die mans gedwing het om in die dam in te loop,” het Murphy getuig. Die verdagtes se regsverteenwoordiger het egter aangedui die video is nie duidelik nie en ontken dat Nkala homself of ander beskuldigdes daarin geïdentifiseer het. Nkala se inhegtenisneming het tot die ander twee se inhegtenisneming gelei. Die res van die verdagtes is steeds soek. Een van hulle is egter intussen in Zimbabwe in hegtenis geneem en die proses is aan die gang om hom aan Suid-Afrika uit te lewer. Die verhoor duur Donderdag voort.